(vovworld)- ວັນທີ 17/3, ທ່ານນາຍົກລັດຖະມົນຕີ ຫວຽດນາມ ຫງວຽນເຕີນຢູງ ເລີ່ມຕົ້ນການຢ້ຽມຢາມ ອົດສະຕາລີ ແລະ ນິວເຊີແລນ ຢ່າງເປັນທາງການ ຕາມຄຳເຊີນຂອງທ່ານນາຍົກລັດຖະມົນຕີ ອົດສະຕາລີ Tony Abbot ແລະ ນາຍົກລັດຖະມົນຕີ ນິວເຊີແລນ John Key. ການຢ້ຽມຢາມມີຄວາມໝາຍສຳຄັນທີ່ສຸດ, ເພື່ອເພີ່ມທະວີຄູ່ຮ່ວມມືຮອບດ້ານ ດ້ວຍບັນດາເນື້ອແທ້ການຮ່ວມມືມີລັກສະນະຍຸດທະສາດ, ສ້າງຂອບເຂດ ແລະ ກຳນົດທິດໃຫ້ແກ່ການພົວພັນລະຫວ່າງຫວຽດນາມ ກັບອົດສະຕາລີ ກໍຄືລະຫວ່າງຫວຽດນາມ ແລະ ນິວເຊີແລນ ໃຫ້ນັບມື້ນັບພັດທະນາຢ່າງເລິກເຊິ່ງ, ກວ້າງຂວາງ, ແທດຈິງ ແລະ ມີປະສິດທິຜົນໃນໄລຍະຈະມາເຖິງ.
ໂດຍແມ່ນສອງປະເທດຢູ່ ທະວີບ ໂອເຊອານີ, ອົດສະຕາລີ ແລະ ນິວເຊີແລນ ລ້ວນແຕ່ພວມຕັ້ງຫນ້າຜັນຂະຫຍາຍນະໂຍບາຍການຕ່າງປະເທດໃຫມ່, ໃນນັ້ນ ຖືການພົວພັນກັບບັນດາປະເທດພັນທະມິດເປັນສຳຄັນ, ເພີ່ມທະວີບົດບາດທີ່ບັນດາເວທີ່ປາໄສຫລາຍຝ່າຍ, ໃນນັ້ນ ເປັນເຈົ້າການເຊື່ອມຕໍ່ກັບອາຊຽນ ແລະ ປາດຖະຫນາຢາກມີບົດບາດໃຫຍ່ກວ່າໃນວິວັດທະນາການສ້າງໂຄງປະກອບພາກພື້ນ. ປີ 2009, ຫວຽດນາມ ໄດ້ສ້າງຕັ້ງການພົວພັນຄູ່ຮ່ວມມືຮອບດ້ານກັບສອງປະເທດດັ່ງກ່າວ ແລະ ນັບແຕ່ນັ້ນເປັນຕົ້ນມາ ການພົວພັນສອງຝ່າຍໄດ້ມີການພັດທະນາຢ່າງແທ້ຈິງ.
ຫວຽດນາມ, ຄູ່ຮ່ວມມືຫລັກແຫລ່ງຂອງອົດສະຕາລີໃນພາກພື້ນ ອາຊີຕາເວັນອອກສ່ຽງໃຕ້
ຫວຽດນາມ ແມ່ນປະເທດພວມພັດທະນາຢ່າງຂະຫຍັນຂັນເຄື່ອນ, ອົດສະຕາລີ ນັບມື້ນັບສວມບົດບາດໃຫຍ່ກວ່າໃຫ້ແກ່ສັນຕິພາບ, ການຮ່ວມມື ແລະ ພັດທະນາຢູ່ ອາຊີ - ປາຊີຟີກ. ສະນັ້ນ ທັງສອງປະເທດ ບໍ່ພຽງແຕ່ແບ່ງປັນຜົນປະໂຫຍດອັນແທດຈິງຫລາຍຢ່າງໃນການພົວພັນສອງຝ່າຍເທົ່ານັ້ນ ຫາກຍັງແບ່ງປັນຜົນປະໂຫຍດ ແລະຄວາມເອົາໃຈໃສ່ລວມໃນບັນດາບັນຫາຄວາມໝັ້ນຄົງ, ການຮ່ວມມື ແລະ ພັດທະນາຢູ່ພາກພື້ນອີກດ້ວຍ.
ປີ 2012, ໃນປື້ມຂາວ ອົດສະຕາລີ ໃນສັດຕະວັດແຫ່ງ ອາຊີ, ອົດສະຕາລີ ໄດ້ວາງຈຸດໝາຍເພີ່ມທະວີການພົວພັນທາງການທູດກັບຫລາຍປະເທດຢູ່ ອາຊີຕາເວັນອອກສ່ຽງໃຕ້, ໃນນັ້ນ ມີຫວຽດນາມ. ອາດຈະເຫັນໄດ້ວ່າ ໃນອາຊຽນ, ນອກຈາກການພົວພັນຮ່ວມມືຍຸດທະສາດກັບອິນໂດເນເຊຍ, ອົດສະຕາລີ ພຽງສ້າງການພົວພັນຄູ່ຮ່ວມມືຮອບດ້ານກັບຫວຽດນາມເທົ່ານັ້ນ. ພິເສດ, ການພົວພັນດ້ານການເມືອງລະຫວ່າງສອງປະເທດ ນັບມື້ນັບສະຫນິດຕິດພັນ ແລະ ໄວ້ເນື້ອເຊື່ອໃຈ, ສະແດງໃຫ້ເຫັນຜ່ານການຮັກສາບັນດາການຢ້ຽມຢາມ ແລະ ພົບປະຂັ້ນສູງ ກໍຄືການຜັນຂະຫຍາຍ ບັນດາກົນໄກຄູ່ເຈລະຈາ ແລະ ການຮ່ວມມືສອງຝ່າຍຢ່າງມີປະສິດທິຜົນ. ອົດສະຕາລີ ຍາມໃດກໍນອນໃນກຸ່ມ 10 ປະເທດຄູ່ຮ່ວມມືດ້ານການຄ້າສຳຄັນ ແລະ ກຸ່ມ 20 ນັກລົງທຶນອັນດັບຫນຶ່ງຢູ່ຫວຽດນາມ. ວົງເງິນການຄ້າສອງສົ້ນເພີ່ມຂຶ້ນຢ່າງແຮງ, ແຕ່ 32 ລ້ານ USD ໃນປີ 1990 ຂຶ້ນເຖິງ 6 ຕື້ USD ໃນປີ 2014. ທັງສອງປະເທດລ້ວນແຕ່ແມ່ນຝ່າຍລົງນາມໃນສັນຍາການຄ້າເສລີ ອາຊຽນ - ອົດສະຕາລີ- ນິວເຊີແລນ ແລະ ພວມເຂົ້າຮ່ວມການເຈລະຈາສັນຍາການຄ້າຂ້າມປາຊີຟີກ (TPP) ແລະ ສັນຍາຄູ່ຮ່ວມມືເສດຖະກິດຮອບດ້ານພາກພື້ນ (RCEP). ມາຮອດປະຈຸບັນ, ອົດສະຕາລີ ໄດ້ສະຫນອງ 4000 ທຶນສຶກສາໃຫ້ແກ່ ຫວຽດນາມ ດ້ວຍບັນດາຮູບການແຕກຕ່າງກັນ ແລະ ປະຈຸບັນ ມີນັກສຶກສາ, ນັກຄົ້ນຄ້ວາຫວຽດນາມ 30.000 ຄົນພວມຮ່ຳຮຽນ, ຄົ້ນຄວ້າຢູ່ ອົດສະຕາລີ. ອົດສະຕາລີ ແມ່ນຫນຶ່ງໃນຈຳນວນ 10 ປະເທດມີຈຳນວນນັກທ່ອງທ່ຽວມາຢ້ຽມຢາມຫວຽດນາມ ຫລາຍສຸດ ດ້ວຍ 321.000 ເທື່ອຄົນໃນປີ 2014.
ແບ່ງປັນບັນດາບັນຫາລວມຂອງພາກພື້ນ ແລະ ສາກົນ, ອົດສະຕາລີ ຍາມໃດກໍຖືຫວຽດນາມ ແມ່ນຄູ່ຮ່ວມມືຫລັກແຫລ່ງໃນພາກພື້ນ ອາຊີຕາເວັນອອກສ່ຽງໃຕ້. ເລີ່ມຈາກຜົນປະໂຫຍດໂດຍກົງໃນການຊົມໃຊ້ສັນຕິພາບ, ສະຖຽນລະພາບ ແລະ ຮ່ວມມືຢູ່ ອາຊີ ຕາເວັນອອກສ່ຽງໃຕ້ ກໍຄືຄວາມປອດໄພ, ຄວາມເສລີໃນການເດີນທະເລ ແລະ ການບິນ ຢູ່ ທະເລຕາເວັນອອກ, ສະນັ້ນ ອົດສະຕາລີ ໄດ້ອອກສຽງກ່ຽວກັບບັນຫາຮັກສາສັນຕິພາບ, ສະຖຽນລະພາບ ກໍຄືຮັບປະກັນຄວາມໝັ້ນຄົງ, ຄວາມເສລີໃນການເດີນທະເລຢູ່ພາກພື້ນນີ້ ຫລາຍຄັ້ງແລ້ວ.
ວົງການການເມືອງ ອົດສະຕາລີໄດ້ແບ່ງປັນທັດສະນະ ຫລາຍເທື່ອ ວ່າ ຄວນຮັກສາສັນຕິພາບ ແລະ ສະຖຽນລະພາບຢູ່ພາກພື້ນ, ຮັບປະກັນຄວາມໝັ້ນຄົງ, ຄວາມປອດໄພການເດີນທະເລ ແລະ ການບິນ, ບໍ່ກີດຂວາງດ້ານການຄ້າ, ແກ້ໄຂບັນດາການຂັດແຍ້ງໂດຍສັນຕິວິທີ ບົນພື້ນຖານກົດໝາຍສາກົນ.
ຊຸກຍູ້ການພົວພັນຄູ່ຮ່ວມມືຮອບດ້ານກັບນິວເຊີແລນ
ສິ້ນສຸດການຢ້ຽມຢາມ ອົດສະຕາລີ ຢ່າງເປັນທາງການ, ວັນທີ 19-20/3, ທ່ານນາຍົກລັດຖະມົນຕີ ຫງວຽນເຕີນຢູງ ຈະໄປຢ້ຽມຢາມ ນິວເຊີແລນ ຢ່າງເປັນທາງການ. ການຢ້ຽມຢາມຄັ້ງທຳອິດ ແມ່ນກົງກັບປີ ຫວຽດນາມ ແລະ ນິວເຊີແລນ ພວມກະກຽມເລີ່ມຕົ້ນບັນດາການເຄື່ອນໄຫວສະເຫລີມສະຫລອງ 40 ປີແຫ່ງວັນສອງປະເທດສ້າງຕັ້ງສາຍພົວພັນທາງການທູດ (1/7/1975-1/7/2015). ການພົວພັນລະຫວ່າງສອງປະເທດເລີ່ມພັດທະນາ ນັບແຕ່ປີ 2009 ເມື່ອສອງປະເທດສ້າງການພົວພັນຄູ່ຮ່ວມມືຮອບດ້ານ ແລະ ສອງຝ່າຍຕັ້ງຫນ້າຜັນຂະຫຍາຍໂຄງການດຳເນີນງານ ດ້ວຍບັນດາໂຄງການ, ຂົງເຂດຮ່ວມມືລະອຽດ. ນັບແຕ່ນັ້ນມາຮອດປະຈຸບັນ, ວົງເງິນການຄ້າສອງສົ້ນຄ່ອຍໆເພີ່ມຂຶ້ນຜ່ານແຕ່ລະປີ ແລະ ບັນລຸເກືອບ 800 ລ້ານ USD ໃນປີ ກ່າຍນີ້. ປະຈຸບັນ ຫວຽດນາມ ແມ່ນຄູ່ຮ່ວມມືດ້ານການຄ້າໃຫຍ່ທີ 20 ຂອງ ນິວເຊີແລນ ແລະ ປະຈຸບັນ ນິວເຊີແລນ ມີ 25 ໂຄງການລົງທຶນຢູ່ຫວຽດນາມ ດ້ວຍຈຳນວນທຶນ ເກືອບ 82 ລ້ານ USD, ສ່ວນຫລາຍແມ່ນສຸມໃສ່ບັນດາຂົງເຂດຄື: ການສຶກສາ, ບຳລຸງສ້າງ, ເຕັກໂນໂລຊີ, ປຸງແຕ່ງ, ປະດິດສ້າງ, ການເງິນ, ທະນາຄານ, ປະກັນໄພ, ກະສິກຳປ່າໄມ້ ແລະ ສິນໃນນ້ຳ.
ໃນ 2 ມື້ ຢ້ຽມຢາມ ນິວເຊີແລນ ຢ່າງເປັນທາງການ, ທ່ານນາຍົກລັດຖະມົນຕີ ຫງວຽນເຕີນຢູງ ຈະພົບປະແລກປ່ຽນຄຳເຫັນ, ເຈລະຈາກັບບັນດາການນຳຂອງປະເທດນີ້, ພ້ອມກັນປຶກສາຫາລື ແລະ ເປັນເອກະພາບບັນດາມາດຕະການ ເພື່ອຊຸກຍູ້ການພົວພັນຮ່ວມມືຮອບດ້ານກັບ ນິວເຊີແລນ ຢ່າງແຮງໃນທຸກຂົງເຂດ, ເປັນຕົ້ນແມ່ນສົມທົບກັນຢ່າງຕັ້ງຫນ້າ, ແຫນ້ນແຟ້ນ ເພື່ອຍູ້ແຮງວິວັດທະນາການເຈລະຈາສັນຍາຄູ່ຮ່ວມມືຂ້າມປາຊີຟີກ TPP.
ການປະຕິບັດງານຢູ່ຕ່າງປະເທດເປັນຄັ້ງທຳອິດໃນປີນີ້ ຂອງທ່ານນາຍົກລັດຖະມົນຕີ ຫງວຽນເຕີນຢູງ ເຖິງ ອົດສະຕາລີ ແລະ ນິວເຊີແລນ ແນ່ນອນວ່າ ຈະປະກອບສ່ວນຮັດແຫນ້ນຄວາມໄວ້ເນື້ອເຊື່ອໃຈດ້ານການເມືອງ ລະຫວ່າງບັນດາການນຳຂັ້ນສູງ, ສ້າງພື້ນຖານອັນໝັ້ນແກ່ນເພື່ອນຳການພົວພັນລະຫວ່າງຫວຽດນາມ ກັບອົດສະຕາລີ ແລະ ນິວເຊີແລນ ກ້າວເຂົ້າສູ່ໄລຍະໃຫມ່, ພັດທະນາຢ່າງແຮງກວ່າ.